പി.ജി സിലബസ് വിവാദം: വിശദീകരിച്ച് കണ്ണൂര് സര്വകലാശാല കണ്ണൂര്: പി.ജി സിലബസുമായി ബന്ധപ്പെട്ട വിവാദത്തില് വിശദീകരണവുമായി കണ്ണൂര് സര്വകലാശാല രംഗത്ത്. എം.എ ഗവേണന്സ് ആന്ഡ് പൊളിറ്റിക്സ് കോഴ്സിെന്റ സിലബസില്നിന്ന് പാഠങ്ങള് നീക്കുമെന്നോ കൂട്ടിച്ചേര്ക്കുമെന്നോ വൈസ് ചാന്സലര് പ്രസ്താവന നടത്തിയിട്ടില്ലെന്ന് വാര്ത്തക്കുറിപ്പില് വിശദീകരിച്ചു.വൈസ് ചാന്സലറെ ഉദ്ധരിച്ചുകൊണ്ട് ചില മാധ്യമങ്ങളില് വന്ന വാര്ത്ത തെറ്റിദ്ധാരണ ഉണ്ടാക്കുന്നതാണ്. വിവാദത്തെ തുടര്ന്ന് സിലബസ് വിശദമായി പഠിക്കാനും ആവശ്യമെങ്കില് പരിഷ്കരണങ്ങള് ശിപാര്ശ ചെയ്യാനും നിയോഗിച്ച വിദഗ്ധ സമിതി റിപ്പോര്ട്ട് പൊളിറ്റിക്കല് സയന്സ് ബോര്ഡ് ഓഫ് സ്റ്റഡീസിെന്റ പരിഗണനയിലാണ്. അവരുടെ തീരുമാനം അക്കാദമിക് കൗണ്സിലില് സമര്പ്പിക്കും. അക്കാദമിക് കൗണ്സിലാണ് അന്തിമ തീരുമാനം എടുക്കേണ്ടത്. എം.എ ഗവേണന്സ് ആന്ഡ് പൊളിറ്റിക്സ് കോഴ്സിെന്റ മൂന്നാം സെമസ്റ്ററിലെ തീംസ് ഓഫ് ഇന്ത്യന് പൊളിറ്റിക്കല് തോട്ട് പേപ്പറില് ആര്.എസ്.എസ് സൈദ്ധാന്തികരുടെ പുസ്തകങ്ങള് ഉള്പ്പെടുത്തിയതാണ് വിവാദമായത്. വി.ഡി. സവര്ക്കറുടെ ആരാണ് ഹിന്ദു, എം.എസ്. ഗോള്വാള്ക്കറുടെ ബഞ്ച് ഓഫ് തോട്ട്സ്, വീ ഓര് ഔര് നേഷന്ഹുഡ് ഡിഫൈന്ഡ്, ബല്രാജ് മധോകിെന്റ ഇന്ത്യനൈസേഷന് വാട്ട് വൈ ആന്ഡ് ഹൗ എന്നിവയാണ് സിലബസില് ഉള്പ്പെടുത്തിയത്. പ്രതിഷേധം കനത്തതോടെ വിവാദ പുസ്തകങ്ങള് ഉള്പ്പെട്ട പേപ്പര് മൂന്നാം സെമസ്റ്ററില്നിന്ന് നാലാം സെമസ്റ്ററിലേക്ക് മാറ്റി. നാലാം സെമസ്റ്റര് തുടങ്ങുംമുമ്ബ് വിദഗ്ധ സമിതി റിപ്പോര്ട്ട് പ്രകാരം സിലബസില് മാറ്റംവരുത്താനാണ് തീരുമാനം.